b'\n_START_ARTICLE_\nH\xc4\x83r\xc8\x9bi Google\n_START_SECTION_\nFunc\xc8\x9bionalitate\n_START_PARAGRAPH_\nGeocoder-ul special H\xc4\x83r\xc8\x9bi Google interpreaz\xc4\x83 adresele dintr-o \xc8\x9bar\xc4\x83 \xc3\xaen limba corespunz\xc4\x83toare \xc8\x9b\xc4\x83rii respective. Acest serviciu este disponibil pentru Statele Unite ale Americii, Canada \xc8\x99i majoritatea \xc8\x9b\xc4\x83rilor europene (inclusiv \xc8\x99i Rom\xc3\xa2nia). Serviciul permite de asemenea \xc8\x99i marcarea unui drum personalizat pentru o anumit\xc4\x83 c\xc4\x83l\xc4\x83torie. Ruta poat\xc4\x83 fi trasat liber \xc3\xaentre dou\xc4\x83 loca\xc8\x9bii, sau conceput\xc4\x83 automat. Este ad\xc4\x83ugat \xc8\x99i un timp aproximativ de parcurgere. Traseul poate fi \xc3\xaemp\xc4\x83r\xc8\x9bit \xc3\xaen c\xc3\xa2teva etape (de asemenea personalizabile). Pute\xc8\x9bi c\xc4\x83uta diverse destina\xc8\x9bii folosind latitudinea \xc8\x99i longitudinea acestor (spre exemplu, dac\xc4\x83 ve\xc8\x9bi c\xc4\x83uta 44 25 39 N 26 5 15 E ve\xc8\x9bi fi condu\xc8\x99i c\xc4\x83tre Palatul Parlamentului din Bucure\xc8\x99ti).\n_START_SECTION_\nDirec\xc8\x9bii\n_START_PARAGRAPH_\nAceast\xc4\x83 op\xc8\x9biune ofer\xc4\x83 utilizatorului posibilitatea s\xc4\x83 \xc3\xae\xc8\x99i calculeze rutele \xc3\xaentre dou\xc4\x83 sau mai multe puncte. Aceste rute pot fi schimbate, prin drag-and-drop, \xc3\xaen func\xc8\x9bie de preferin\xc8\x9be. Se pot seta anumite caracteristici, cum ar fi cu sau f\xc4\x83r\xc4\x83 autostr\xc4\x83zi, cu sau f\xc4\x83r\xc4\x83 str\xc4\x83zi cu plat\xc4\x83 de parcare, etc. Aceast\xc4\x83 op\xc8\x9biune mai ofer\xc4\x83 \xc8\x99i un traseu am\xc4\x83nun\xc8\x9bit, ce poate fi listat \xc8\x99i urm\xc4\x83rit.\n_START_SECTION_\nCrearea de drumuri noi\n_START_PARAGRAPH_\nExist\xc4\x83 posibilitatea ca utilizatorul s\xc4\x83 adauge drumuri sau cl\xc4\x83diri noi, ce nu sunt \xc3\xaenc\xc4\x83 reprezentate pe hart\xc4\x83. Acest lucru se face prin trasarea cu creionul a drumului, cel mai exact fiind atunci c\xc3\xa2nd avem un traseu \xc3\xaenregistrat cu GPS-ul, care \xc3\xaenc\xc4\x83 nu exist\xc4\x83 pe hart\xc4\x83. Acesta trebuie s\xc4\x83 fie aprobat \xc3\xaenainte de a ap\xc4\x83rea pe hart\xc4\x83.\n_START_SECTION_\nGoogle Street View\n_START_PARAGRAPH_\n\xc3\x8en mai 2007, Google a introdus func\xc8\x9bia Street View care reprezenta o mul\xc8\x9bime de vederi panoramice (360\xc2\xb0) a c\xc3\xa2torva ora\xc8\x99e din Statele Unite ale Americii - San Francisco, Las Vegas, Denver, Miami \xc8\x99i New York, folosind o ma\xc8\x99in\xc4\x83 cu o camer\xc4\x83 panoramic\xc4\x83 ata\xc8\x99at\xc4\x83 pe un st\xc3\xa2lp deasupra acesteia. Google a intrat imediat \xc3\xaentr-un scandal, acuzat c\xc4\x83 \xc3\xaencalc\xc4\x83 intimitatea oamenilor deoarece \xc3\xaen c\xc3\xa2teva poze se puteau vedea fe\xc8\x9be de oameni, fotografiile fiind de \xc3\xaenalt\xc4\x83 rezolu\xc8\x9bie. Pozele curente au marcate drept cenzurate fe\xc8\x9bele oamenilor. Cu ocazia Turului Fran\xc8\x9bei din 2008, serviciul a inclus c\xc3\xa2teva etape ale concursului. \xc3\x8en cursul anilor 2009-2012, acest serviciu a ap\xc4\x83rut \xc3\xaen \xc8\x9b\xc4\x83ri precum SUA, Regatul Unit, Republica Ceh\xc4\x83, Fran\xc8\x9ba, Italia, Mexic, Olanda, Portugalia, Rom\xc3\xa2nia, Polonia, Spania, Elve\xc8\x9bia, Canada, Japonia, Taiwan \xc8\x99i Singapore.\n_START_SECTION_\nH\xc4\x83r\xc8\x9bi Google pentru mobil\n_START_PARAGRAPH_\nAplica\xc8\x9bia H\xc4\x83r\xc8\x9bi Google a fost lansat\xc4\x83 \xc3\xaen varianta pentru telefon mobil \xc3\xaenc\xc4\x83 din anul 2006, la doar 1 an de la apari\xc8\x9bia online, pe atunci folosindu-se Java. Tehnologia a evoluat, iar cu timpul aplica\xc8\x9bia a devenit foarte popular\xc4\x83 \xc3\xaen r\xc3\xa2ndul utilizatorilor de smartphone-uri cu sistemul de operare Android. Aplica\xc8\x9bia poate s\xc4\x83 caute loca\xc8\x9bii prin comenzi vocale, s\xc4\x83 afi\xc8\x99eze starea traficului, s\xc4\x83 afi\xc8\x99eze imagini din satelit, s\xc4\x83 arate imagini stradale prin serviciul Google Street View \xc8\x99i s\xc4\x83 se conecteze cu bordul unei ma\xc8\x99ini.'